KIRJALLINEN KYSYMYS E-0858/02

esittäjä(t): Camilo Nogueira Román (Verts/ALE) neuvostolle

(27. maaliskuuta 2002)

Aihe: EU:n sitoumukset rahoittaa yhteistyötä köyhimpien tai vähiten kehittyneiden maiden kanssa: Espanjan valtion tapaus

Komissio on juuri hyväksynyt kertomuksen, jossa jäsenvaltioita pyydetään antamaan siirtymävaiheen rahoitustukea köyhille tai vähemmän kehittyneille maille siten, että saavutetaan 0,33 prosentin vähimmäismäärä BKTL:sta laskettuna. Kyseinen osuus vastaa jäsenvaltioiden keskiarvoa, joka on tarkoitus nostaa 0,7 prosenttiin.

Mitä toimenpiteitä neuvosto aikoo ehdottaa, jotta tavoite saavutettaisiin? Mitä toimenpiteitä neuvosto aikoo pyytää Espanjalta, jotta tämä kasvattaisi edellä mainituille maille annettavan, BKTL:sta lasketun tuen määrää nykyisestä 0,22 prosentista?

Vastaus

(3. lokakuuta 2002)

1. Neuvosto muistuttaa arvoisalle parlamentin jäsenelle, että Laekenissa 14. ja 15. joulukuuta 2001 kokoontunut Eurooppa-neuvosto oli tyytyväinen siihen, että neuvosto on sitoutunut tarkastelemaan keinoja ja aikataulua, joiden mukaan jokainen jäsenvaltio voisi saavuttaa julkista kehitysapua koskevan Yhdistyneiden Kansakuntien tavoitteen, joka on 0,7 prosenttia bruttokansantulosta, ja että neuvosto on sitoutunut jatkamaan toimia kehitysyhteistyövälineiden parantamiseksi.

2. Neuvosto aloitti 18. ja 19. tammikuuta 2002 pitämässään istunnossa valmistautumisen Yhdistyneiden Kansakuntien kehitysrahoituskonferenssiin (Monterrey, Meksiko, 18.22. maaliskuuta 2002). Neuvosto kuuli tässä yhteydessä komission edustajan selvityksen, johon sisältyi viisi konkreettista ehdotusta julkisen kehitysavun määrän ja laadun parantamiseksi (julkisen kehitysavun huomattava lisääminen; menettelyjen lujittaminen ja yhtenäistäminen ja niiden johdonmukaisuuden lisääminen muiden politiikkojen kanssa; työn jatkaminen yhteisön avun muuttamiseksi sitomattomaksi ja kaiken kahdenvälisen avun muuttamiseksi täysin sitomattomaksi; globaaleja julkishyödykkeitä koskevan asialistan edistäminen perustana lisäresurssien käyttöönotolle sekä kauppaan liittyvän teknisen avun lisääminen).

Neuvosto antoi valmistelevien elintensä tehtäväksi tarkastella kertomusta, jotta Euroopan unioni voisi merkittävällä tavalla edesauttaa konferenssin onnistumista tekemällä myönteisiä aloitteita. Neuvosto jatkoi maaliskuussa työtään ja muistutti muun muassa Göteborgin Eurooppa-neuvostossa annetusta sitoumuksesta, jonka mukaan EU:n on saavutettava mahdollisimman pian Yhdistyneiden Kansakuntien asettama virallinen kehitysaputavoite, 0,7 prosenttia bruttokansantuotteesta.

3. Monterreyn kehitysrahoituskonferenssin lähestyessä 15. ja 16. maaliskuuta 2002 pidetyssä Eurooppa-neuvoston kokouksessa oltiin tyytyväisiä ulkoasiainministereiden sopimukseen julkisesta kehitysavusta. Sopimuksen mukaan kaikki ne jäsenvaltiot, jotka eivät ole vielä saavuttaneet 0,7 prosentin tavoitetta, sitoutuvat kukin yksittäin lisäämään julkisen kehitysapunsa määrää seuraavien neljän vuoden aikana omien talousarviomenettelyjensä mukaisesti. Muut puolestaan pyrkivät edelleen pysymään vähintään tässä tavoitteessa siten, että koko Euroopan unionin keskimääräinen tavoite 0,39 prosenttia saavutetaan vuoteen 2006 mennessä. Kaikki EU:n jäsenvaltiot ovat sitoutuneet siihen, että ne pyrkivät joka tapauksessa osoittamaan omien talousarviomenettelyjensä mukaisesti vähintään 0,33 prosenttia bruttokansantulosta julkiseen kehitysapuun vuoteen 2006 mennessä. Eurooppa-neuvosto on sitoutunut seuraamaan jäsenvaltioidensa edistymistä Barcelonan Eurooppa-neuvostossa vuonna 2002 tehtyjen sitoumusten täyttämisessä. Tähän liittyen Sevillassa 21. ja 22. kesäkuuta 2002 kokoontuneessa Eurooppa-neuvostossa annettiin mainitun sisältöiset päätelmät (ks. 4046 kohta).

4. Neuvoston puheenjohtaja José Maria Aznar ilmoitti Monterreyssä unionin puolesta, että unioni suurimpana kehitysavun antajana vahvistaa jäsenvaltioiden sitoumuksen tehostaa pyrkimyksiään, jotta Monterreyssä saavutetut tulokset eivät jäisi viimeisiksi vaan olisivat ainoastaan lähtökohta.